કૃષ્ણના શબ્દો ધ્યાનપૂર્વક વાંચવા જેવા છે. ‘જે ધર્મ નથી તે અધર્મ’ એ અધર્મની શું વ્યાખ્યા નથી ? તો કૃષ્ણ તેની સલાહમાં જેને ‘અન્યાય’ કહે છે એ વળી શું પ્રકાર છે ? આવા વખતે કૃષ્ણ વ્યાખ્યા આપતા હોતા નથી; તેઓ દેવોએ માયા વાપરીને અસુરોને કઈ રીતે હરાવ્યા તેના દાખલા આપતા હોય છે. પણ તે તો થઈ દંતકથાઓ. માનવી સ્તર પર ઊતરીને આપણે વિચારીએ તો જણાય છે કે, જે તદ્દન શુદ્ધ ધર્મ નથી પણ તદ્દન નિંદ્ય અધર્મ પણ નથી એવો જુદો જ વર્ગ હોવાનું કૃષ્ણે શોધી કાઢ્યું છે; અને તેઓ અત્યારે સૂચવી રહ્યા છે તે ‘અન્યાય’ અને તેઓએ કથામાં પાંડવોને ઇતરત્ર સૂચવેલા ‘ઉપાયો’ એ બંને તે વર્ગમાં બેસનારી અનેક બાબતો પૈકી બે બાબતો છે. આ બધા નીતિ અંગેના ગહન વિચારો હોય કે ધર્મના નામ હેઠળ કરેલો શબ્દચ્છલ હોય, કૃષ્ણની તે સલાહ અર્જુનને ગમી ગઈ એ સ્પષ્ટ છે. ‘અન્યાય’ તરીકે દુર્યોધનની જાંઘ ભાંગી નાખવાની કલ્પના કૃષ્ણની કે અર્જુનની પોતાની એ વિષે મતભેદ સંભવિત હોય તો પણ, કૃષ્ણે સલાહ આપ્યા પછી અર્જુને ભીમને ‘દુર્યોધનની જાંઘ ભાંગી નાખ’ એવી સંજ્ઞા કરી, અને તે અનુસાર ભીમે યોગ્ય તક મળી ત્યારે દુર્યોધનની જાંઘો પર પ્રહાર કર્યો, આ બધું કથામાં છે. (૫)